ROBINS บวก 5.24% คาดกำไร Q4 โตก้าวกระโดดหลังเข้าสู่ช่วง High Season
ROBINS บวก 5.24% ราคาสูงสุดในรอบกว่า 1 เดือน ล่าสุด ณ เวลา 14.47 น. ราคาอยู่ที่ 60.25 บาท บวก 3.00 บาท หรือ 5.24% สูงสุดที่ 60.25 บาท ต่ำสุดที่ 57.75 บาท มูลค่าซื้อขายที่ 120.07 ล้านบาท ด้าน บล.เออีซี แนะ “ซื้อ” ชูเป้า 74 บาท คาดกำไร Q4/59 โตก้าวกระโดดหลังเข้าสู่ช่วง High Season
21 พ.ย. 2559

ผู้สื่อข่าวรายงานว่า ราคาหุ้นบริษัท ห้างสรรพสินค้าโรบินสัน จำกัด (มหาชน) หรือ ROBINS ณ เวลา 14.47 น. ราคาอยู่ที่ 60.25 บาท บวก 3.00 บาท หรือ 5.24% สูงสุดที่ 60.25 บาท ต่ำสุดที่ 57.75 บาท มูลค่าซื้อขายที่ 120.07 ล้านบาท 

ด้านบล.เออีซี ระบุในบทวิเคราะห์ แนะนำ “ซื้อ” ราคาเป้าหมายที่ 74 บาท โดยมีมุมมองเชิงบวกต่อ ROBINS โดยช่วงไตรมาส 4/59 คาดกำไรยังเป็นพีคของปีนี้หลังเข้าสู่ High Season และได้อานิสงส์จากประชาชนออกมาซื้อเสื้อผ้าสีสุภาพ ขณะที่ในระยะยาวคาด ROBINS จะมีศักยภาพทำกำไรที่ดีขึ้นตามลำดับ หลังทยอยรับรู้ความสำเร็จในการเพิ่มสัดส่วนยอดขายสินค้าแบรนด์ตัวเองและแบรนด์ต่างประเทศที่มีมาร์จิ้นสูง อีกทั้งแผนเปิดสาขาใหม่รูปแบบ LifeStyle Mall (มีพื้นที่ให้ร้านค้าเช่า) คาดจะช่วยหนุนยอดขายรวมและรายได้ค่าเช่าให้เพิ่มขึ้นอย่างมีนัยฯ ดังนั้นฝ่ายวิจัยจึงคาดปี 2559 ROBINS จะมีกำไรสุทธิ 2,557 ล้านบาท โต 18.8%YoY และโตต่อ 13.7%YoY ในปี 2560
ทั้งนี้ฝ่ายวิจัย แนะนำ “ซื้อ” ราคาเป้าหมายที่ 74 บาท หลังประเมินว่าในระยะยาว ROBINS จะมีศักยภาพเติบโตที่ดีจากกำลังซื้อที่ดีขึ้นและไลฟ์สไตล์ที่เปลี่ยนไปของคนต่างจังหวัด อีกทั้งยังมีโอกาสเก็บเกี่ยวผลลงทุนจากการมีแผนขยายสาขาต่อเนื่อง อีกทั้งราคาหุ้นยังมี Upside 29.3% จากมูลค่าพื้นฐานปี 2560 (อิงวิธี DCF) ที่ 74 บาท และคาดให้ Div. Yield ปีนี้ราว 2.3%